text: Confirmada la cura del VIH del 'Pacient de Londres' i presentat un tercer cas de remissió del virus a llarg termini: el 'Pacient de Düsseldorf' - Monogràfics - Més informació - e-notícies
  Monogràfics · 10 de Març de 2020. 17:56h.
  La revista The Lancet HIV publica el dimarts, 10 de març, un estudi amb la participació d'IrsiCaixa que confirma la "cura" del VIH de l'anomenat Pacient de Londres, ja que 29 mesos després de sotmetre's a un trasplantament de cèl·lules mare continua sense haver rastre de replicació del virus en el seu organisme. La publicació surt a la llum coincidint amb la Conference of Retrovirus and Opportunistic Infections (CROI), la conferència mundial més important sobre sida, que s'havia de celebrar a Boston (EUA) però finalment se celebra de forma virtual a causa del coronavirus.
  En aquest mateix congrés, el consorci IciStem presenta un tercer cas de remissió a llarg termini del VIH després d'un trasplantament de moll de l'ós: el Pacient de Düsseldorf, que porta 14 mesos sense virus en absència de medicació antiretroviral.
  El Pacient de Londres (IciStem#36) era un home portador del VIH a qui se li va detectar un Limfoma de Hodgkin pel qual l'any 2016 es va sotmetre a un trasplantament de cèl·lules mare amb una mutació, anomenada CCR5 Delta 32, que impedeix l'entrada del virus a les cèl·lules diana del VIH, els limfòcits TCD4. Al cap de 16 mesos, els metges van interrompre el tractament antiretroviral i, al març del 2019, la revista Nature va publicar l'article en què es demostrava que portava 18 mesos amb el virus indetectable a la seva sang, la qual cosa el convertia en el segon cas de "remissió a llarg termini"
  L'article que es publica ara a The Lancet HIV destaca que, 29 mesos després de la interrupció del tractament, el virus continua indetectable en sang, líquid cerebro-espinal, semen i teixit intestinal. Les anàlisis han detectat nivells molt baixos de genoma de VIH en teixits limfoides, però es tracta de material genètic defectuós que no té capacitat replicativa i, per tant, tampoc no té capacitat infecciosa.
  "Tot això ens empeny a concloure que es tracta d'un segon cas de curació perquè en el Pacient de Berlin també es detectaven restes fòssils d'ADN viral i sense capacitat infecciosa", explica Martínez-Picado.
  Quant al Pacient de Düsseldorf (IciStem#19), es tracta d'un home de 50 anys amb infecció pel VIH que al febrer del 2013 va rebre un trasplantament de cèl·lules mare per tractar una leucèmia mieloide aguda.
  Les cèl·lules del donant també tenien la mutació CCR5 Delta32. Al novembre del 2018, els metges van interrompre la medicació antiretroviral i, 14 mesos després, continua sense rebot viral. Les anàlisis mostren rastres d'ADN del virus en els nòduls limfàtics i el tracte gastrointestinal, tot i que sense capacitat infecciosa. Segons els investigadors, aquests resultats "són compatibles amb una remissió sostinguda del VIH". El tercer cas al món.